গিল চোট পেতেই খুলল কপাল! গুয়াহাটি টেস্টে বড় দায়িত্বে পন্থ

ওয়েব ডেস্ক: ঘরের মাঠে ফের একটা টেস্ট সিরিজ হারের লজ্জা থেকে রেহাই পেতে গুয়াহাটি টেস্টে (Guwahati Test) জিততেই হবে ভারতকে। কারণ ইডেন টেস্টে (Eden Test) লজ্জাজনক হারের পর ২ ম্যাচের এই সিরিজে ১-০ ব্যবধানে পিছিয়ে পড়েছে টিম ইন্ডিয়া (India Test Team)। কিন্তু অসমের বাইশ গজে ভারতের জয়ের পথে বড় বাধা হতে পারে অধিনায়ক শুভমন গিলের (Shubman Gill) অনুপস্থিতি। ঘাড়ে চোটের জেরে আগামী টেস্টে তাঁর না খেলার সম্ভাবনাই বেশি। আর গিল না থাকলে একসঙ্গে একজন ব্যাটার এবং অধিনায়কের সমস্যায় পড়তে হবে টিম ইন্ডিয়াকে।

এখন প্রশ্ন হচ্ছে, গুয়াহাটি টেস্টে শুভমনের জায়গায় ভারতীয় দলকে নেতৃত্ব দেবেন কে? ম্যাচ শুরুর একদিন আগে এই নিয়ে এসে গেল এক বড় আপডেট। সূত্রের খবর, শনিবার থেকে শুরু হতে চলা এই লাল বলের ম্যাচে ভারতীয় দলকে নেতৃত্ব দিতে চলেছেন ঋষভ পন্থ (Rishabh Pant)। তেমনটা হলে এই প্রথম টেস্টে ভারতের অধিনায়কত্ব করবেন তিনি। ভারতীয় ক্রিকেটের ইতিহাসে দ্বিতীয় উইকেটকিপার অধিনায়ক হিসেবে মহেন্দ্র সিং ধোনির পর তালিকায় জুড়ে যাবে পন্থের নাম। একইসঙ্গে তিনি হবেন দেশের ৩৮তম টেস্ট ক্যাপ্টেন।

আরও পড়ুন: বিশ্বকাপজয়ী হরমনপ্রীতকে ডি লিট উপাধি দেবে যাদবপুর বিশ্ববিদ্যালয়

উল্লেখ্য, গুয়াহাটির বরষাপাড়া ক্রিকেট স্টেডিয়ামে সিরিজের দ্বিতীয় টেস্টের সমসূচিতে বেশ কিছু রদবদল হতে চলেছে বলে খবর। কারণ দেশের পূর্ব প্রান্তে অবস্থিত এই শহরের সূর্যোদয়–সূর্যাস্তের সময় একটু আলাদা। তাই সাধারণত সকাল ৯.৩০-এ টেস্ট ম্যাচ শুরু হলেও গুয়াহাটির এই ম্যাচ শুরু হবে খানিক আগেই। এছাড়াও এই টেস্টে লাঞ্চের আগেই দেওয়া হবে টি-ব্রেক।

টেস্ট ক্রিকেটে এই প্রথমবার লাঞ্চের আগেই দেওয়া হচ্ছে টি-ব্রেক। তাই গুয়াহাটি টেস্টকে অনেকেই ‘ঐতিহাসিক’ তকমা দিচ্ছেন। আর এই ঐতিহাসিক ম্যাচের জাতীয় দলের অধিনায়ক হিসেবে খাতা খুলতে চলেছেন ঋষভ পন্থ। তিনি যদি এই ম্যাচ জিতে সিরিজ ড্র করতে পারেন, তাহলে আগামীতে তাঁর জন অধিনায়কত্বের পথটা আরও একটু প্রশস্ত হবে বলে মনে করছেন বিশেষজ্ঞরা।